## Pravilnik o postupku imenovanja i načinu rada predstavnika udruga i predstavnika akademske zajednice u Nacionalnom preventivnom mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja

### NN 22/2012 (23.2.2012.), Pravilnik o postupku imenovanja i načinu rada predstavnika udruga i predstavnika akademske zajednice u Nacionalnom preventivnom mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja

PUČKI PRAVOBRANITELJ

594

Na temelju članka 6. Zakona o nacionalnom preventivnom mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja (»Narodne novine«, broj 18/11), pučki pravobranitelj donosi

PRAVILNIK

O POSTUPKU IMENOVANJA I NAČINU RADA PREDSTAVNIKA UDRUGA I PREDSTAVNIKA AKADEMSKE ZAJEDNICE U NACIONALNOM PREVENTIVNOM MEHANIZMU ZA SPREČAVANJE MUČENJA I DRUGIH OKRUTNIH, NELJUDSKIH ILI PONIŽAVAJUĆIH POSTUPAKA ILI KAŽNJAVANJA

I. OPĆA ODREDBA

Članak 1.

(1) Ovim Pravilnikom propisuje se postupak imenovanja i razrješenja dva predstavnika udruga registriranih za obavljanje djelatnosti iz područja zaštite ljudskih prava i dva predstavnika akademske zajednice (u daljnjem tekstu: predstavnici) u Nacionalnom preventivnom mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja (u daljnjem tekstu: Nacionalni preventivni mehanizam).

(2) Ovim Pravilnikom propisuje se način rada predstavnika i neovisnih stručnjaka u Nacionalnom preventivnom mehanizmu.

(3) Izrazi koji se koriste u ovom Pravilniku, za osobe u muškom rodu, uporabljeni su neutralno i odnose se na muške i ženske osobe (predstavnik/predstavnica, stručnjak/stručnjakinja i dr.).

II. POSTUPAK IMENOVANJA

Članak 2.

(1) Predstavnike imenuje i razrješava pučki pravobranitelj. Imenovanje predstavnika obavlja se na temelju javnog poziva.

(2) Izbor predstavnika pokreće se javnim pozivom pučkog pravobranitelja, koji se objavljuje u »Narodnim novinama«, najmanje jednom dnevnom listu dostupnom na cijelom području Republike Hrvatske i na službenoj web-stranici pučkog pravobranitelja, najmanje 90 dana prije isteka mandata predstavnika Nacionalnog preventivnog mehanizma. Javnim pozivom pozivaju se udruge registrirane za obavljanje djelatnosti iz područja zaštite ljudskih prava i akademske zajednice da podnesu obrazložene prijedloge za predstavnike u Nacionalni preventivni mehanizam. Rok za podnošenje prijedloga ne može biti kraći od 15 dana niti duži od 30 dana od dana objave poziva.

(3) Pučki pravobranitelj razmotrit će sve podnesene prijedloge koji ispunjavaju uvjete iz javnog poziva.

(4) Pučki pravobranitelj imenovat će predstavnike u roku od 30 dana od proteka roka za podnošenje prijedloga iz stavka 2. ovoga članka.

(5) Predstavnici se imenuju na vrijeme od četiri godine i mogu biti ponovo imenovani.

Članak 3.

Prijedlog za imenovanje predstavnika mora sadržavati:

1. ime, prezime i adresu kandidata,

2. preslik dokaza o hrvatskom državljanstvu,

3. životopis kandidata,

4. preslik dokaza o završenom preddiplomskom i diplomskom sveučilišnom studiju, odnosno o integriranom preddiplomskom i diplomskom sveučilišnom studiju ili specijalističkom stručnom studiju,

5. obrazloženje prijedloga,

6. pisanu izjavu kandidata da želi sudjelovati u radu Nacionalnog preventivnog mehanizma, sukladno odredbama Zakona o Nacionalnom preventivnom mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja i ovoga Pravilnika,

7. naziv i sjedište pravne osobe i ime osobe ovlaštene za zastupanje, te izvadak iz Registra udruga Republike Hrvatske ne stariji od 6 mjeseci, iz kojeg je vidljivo da je udruga registrirana za obavljanje djelatnosti iz područja zaštite ljudskih prava.

Prijedlog iz stavka 1. ovoga članka može sadržavati i druge priloge.

RAZRJEŠENJE

Članak 4.

Pučki pravobranitelj razriješit će imenovanog predstavnika prije roka na koji je imenovan:

– ako to sam zatraži,

– ako nesavjesno ili neuredno obavlja povjerene mu poslove,

– radi trajne spriječenosti,

– ako predlagač opozove svoj prijedlog za imenovanje predstavnika,

– ako nastupe okolnosti nespojive sa sudjelovanjem u radu Nacionalnog preventivnog mehanizma.

NAČIN RADA

Članak 5.

Predstavnici sudjeluju u obavljanju poslova Nacionalnog preventivnog mehanizma u dogovoru s pučkim pravobraniteljem.

Članak 6.

Obilazak mjesta u kojem se nalaze ili bi se mogle nalaziti osobe lišene slobode obavlja se po prethodno dogovorenom planu i raspodjeli područja obilaska.

Članak 7.

(1) Predstavnici izrađuju dio zapisnika koji sadrži podatke koje su utvrdili tijekom obilaska mjesta u kojima se nalaze ili bi se mogle nalaziti osobe lišene slobode.

(2) Zapisnik is stavka 1. ovoga članka je sastavni dio zapisnika iz članka 8. stavka 1. Zakona o Nacionalnom preventivnom mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja.

Članak 8.

(1) U obavljanju poslova Nacionalnog preventivnog mehanizma pučki pravobranitelj po potrebi uključuje druge neovisne stručnjake.

(2) Pučki pravobranitelj odlukom određuje poslove za koje se traži sudjelovanje neovisnog stručnjaka u obavljanju poslova Nacionalnog preventivnog mehanizma.

Članak 9.

(1) Predstavnici i neovisni stručnjaci imaju pravo na primjerenu naknadu za sudjelovanje u obavljanju poslova Nacionalnog preventivnog mehanizma.

(2) Visinu naknade iz stavka 1. ovoga članka određuje pučki pravobranitelj posebnom odlukom.

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Broj: P.P.R. – 06-06-25/12-1
Zagreb, 19. siječnja 2012.

Pučki pravobranitelj
Jurica Malčić, v. r.

Pravilnik, NN 22/2012-594